b"\n_START_ARTICLE_\nClerkenwell\n_START_SECTION_\nHistorie\n_START_PARAGRAPH_\nNavnet Clerkenwell kommer fra Clerk's Well i Farringdon Lane. I middelalderen framf\xc3\xb8rte sogneskriverne, klerker, p\xc3\xa5 engelsk clerks, mysteriespill basert p\xc3\xa5 bibelske temaer der hvert \xc3\xa5r. Deler av br\xc3\xb8nnen er synlig i bygningen Well Court._NEWLINE_Det l\xc3\xa5 flere klostre i omr\xc3\xa5det. Benediktiners\xc3\xb8stre holdt til der St James's sognekirke n\xc3\xa5 ligger. Johanitterne hadde sitt engelske hovedkvarter i Clerkenwell; St. John's Gate som ble reist i 1504 av sir Thomas Docwra er bevart i ombygget form som Priory Gate. P\xc3\xa5 begynnelsen av 1900-tallet ble bygningen hovedkvarter for organisasjonen St. John Ambulance. Under kirken St. John ligger en tidlig krypt, hvor et ber\xc3\xb8mt sp\xc3\xb8kelse, Cock Lane Ghost, ble avsl\xc3\xb8rt som en bl\xc3\xb8ff. Samuel Johnson, som arbeidet i omr\xc3\xa5det, var sv\xc3\xa6rt opptatt av denne saken. En bygning kjent som Charterhouse var opprinnelig et karteuserkloster, og ble senere brukt som skole og almissehus. Etter reformasjonen hadde jesuittene et novisiat i Clerkenwell, hvor blant annet Edmund Arrowsmith bodde. _NEWLINE_P\xc3\xa5 1600-tallet ble Clerkenwell et fasjonabelt boligomr\xc3\xa5de. Et fengsel ble bygget der i samme periode. Det ble senere brukt som varetektsfengsel. I 1867 ble deler av fengselsbygningen sprengt av irske oppr\xc3\xb8rere som fors\xc3\xb8kte \xc3\xa5 befri fanger. _NEWLINE_F\xc3\xb8r den industrielle revolusjon var omr\xc3\xa5det kjent som et sted med kurbad, tehager og teatre. Sadler's Wells har overlevd som et eksempel p\xc3\xa5 dette. Med industrialiseringen av England kom bryggerier, destillerier og trykkerier. Omr\xc3\xa5det ble ogs\xc3\xa5 kjent for sine klokkemakere og gullsmeder. Mange av de gamle industribygningene har i nyere tid blitt omgjort til leilighetskomplekser. Det har ogs\xc3\xa5 kommet nye h\xc3\xa5ndverkere som opprettholder tradisjonelle yrker til omr\xc3\xa5det, spesielt gullsmeder. _NEWLINE_Midt i den gamle landsbyen, ved sognekirken, ligger Clerkenwell Green, stedets gamle village green. Dette omr\xc3\xa5det regnes som et av de best bevarte landsbysentra i indre London. Clerkenwell Green er kjent fra litteraturen; det var der Fagin og the Artful Dodger l\xc3\xa6rte Oliver Twist lommetyvkunsten i Charles Dickens' roman. Dickens kjente omr\xc3\xa5det godt, og var kunde hos Finsbury Savings Bank p\xc3\xa5 Sekforde Street. _NEWLINE_I 1899 ble Clerkenwell innlemmet i bydelen Finsbury, som senere ble innlemmet i Islington. _NEWLINE_Vladimir Lenin flyttet i 1902 kontoret til Iskra til kontorene til British Social Democratic Federation p\xc3\xa5 Clerkenwell Green 37a. Utgave 22 til 38 ble redigert der. Lenin bodde selv p\xc3\xa5 Percy Circus, noen hundre meter unna, og det sies at han skal ha m\xc3\xb8tt Stalin p\xc3\xa5 puben Crown and Anchor (n\xc3\xa5 The Crown Tavern) i 1903. I den grad det var en fortsettelsen av en tradisjon med venstreorienterte aviser i dette omr\xc3\xa5det, hadde ogs\xc3\xa5 dagsavisene The Guardian og The Observer sine kontorer rett i n\xc3\xa6rheten, fram til 2008._NEWLINE_Mount Pleasant sorteringssentral, Londons st\xc3\xb8rste postsorteringssentral, ligger i Clerkenwell."